Dregist hefur að gefa út nýjustu útgáfuna af flaggskipssíma tævanska farsímaframleiðandans HTC og samkvæmt einum framkvæmdastjóra fyrirtækisins er það vegna þess að birgjar HTC leggja frekar áherslu á að sinna Samsung og Apple . Wall Street Journal hefur eftir framkvæmdastjóranum að HTC sé ekki lengur í efstu þrepum virðingarstigans sem kaupandi og því situr fyrirtækið á hakanum þegar kemur að afhendingu birgða . Eru það einkum tafir á myndavélabúnaði sem valda því að útgáfa símans , sem er í HTC One línunni , hefur dregist . Í umfjöllun Gizmodo um fréttina segir að þessi veruleiki sé merkilegur fyrir þær sakir að þótt HTC sé ekki með jafnstóra markaðshlutdeild og Samsung og Apple á snjallsímamarkaði þá er fyrirtækið þó í þriðja sæti . Ef það er ekki nóg til að teljast vera meðal „ stóru krakkanna “ í snjallsímaframleiðslu þá er keppnin í raun aðeins á milli Samsung og Apple . Ef staðan er sú að minni framleiðendur eiga erfitt með að fá íhluti í sína síma þá geti það haft óheppileg áhrif á markaðinn .